   ڪراچي (ويب ڊيسڪ) قومي ڪرڪيٽ ٽيم جي اڳوڻي ڪپتان ۽ ڪوچ وقار يونس چيو آهي ته پاڪستاني ٽيم جي بيٽنگ ڪوچ جي پريشاني کي ڏسندي انگلش فاسٽ بالر جوفرا آرچر گرين شرٽس خلاف کيڏڻ لاءِ بيچين هوندو، پاڪستاني ٽيم جي بيٽنگ لائن ڏسندي سندس وات پاڻي پاڻي ڪندو هوندو. پنهنجي هڪ ڪالم ۾ وقار يونس لکيو ته پاڪستان لاءِ اهڙي ٽيم خلاف ڪاميابي ماڻي ٻيهر ايونٽ ۾ واپس اچڻ ڏکيو هوندو، جيڪا اڳ ئي سٺي ڪارڪردگي ڏيکاري رهي آهي، امڪاني طور انگلينڊ اڃا ايتري سٺي راند ناهي کيڏي پر انهن وٽ اهي سڀ شيون موجود آهن، جن جي مدد سان اهي پنهنجو پهريون ورلڊ ڪپ کٽڻ جو انتظار ختم ڪري سگهن ٿا. هن لکيو ته مان جوفرا آرچر جي هيل تائين جيتري به بالنگ ڏٺي آهي، ان ۾ هو بهتر نظر اچي رهيو آهي ۽ ورلڊ ڪپ جي پڄاڻي تي هو اهڙو بالر بڻجي ويندو، جهڙو چيو پيو وڃي.